Raúl Európa új gólkirálya - Blikk
Raúl Európa új gólkirálya
2010. okt 21. 17:34
raul gólkirály Spanyolország
Gelsenkirchen -- Amíg él, nem felejti a szerda estét Raúl (33). A Schalke spanyol labdarúgója számára nem csak azért marad emlékezetes ez az éjszaka, mert majdnem egy év, 364 nap után lőtt gólt a Bajnokok Ligájában. A csatár a Hapoel Tel-Aviv ellen 3-1-re megnyert találkozón két gólt szerzett, s ezzel elérte pályafutása 70. találatát a nemzetközi kupaporondon.
Az európai kupákban senki sem volt még ennyiszer eredményes, a rekordot a németek klasszisa, Gerd Müller (64) tartotta. A Bayern München egykori sztárja 74 európai kupameccsen 69 gólt szerzett.
- Nagy álmom teljesült. Amióta közel álltam a csúcshoz, minden mérkőzésen úgy léptem pályára, hogy megdöntsem. Boldog vagyok, és ígérem, nem állok meg, lövök még gólt az elitligában - mondta Raúl, akinek csapattársai gratulációként flamenco-táncot jártak az öltözőben. - Meghatódtam a srácok különszámától, nagyon jólesett. Köszönöm nekik is, hogy elérhettem ezt a rekordot. Keményen dolgoztunk együtt, aminek meglett az eredménye.
A spanyol labdarúgó góljainak nagy többségét a Real Madridban szerezte. A Schalkéhoz a nyáron szerződött, miután José Mourinho (47), a madridiak portugál edzője nem számított rá, így Raúl 18 év után búcsúzott szeretett klubjától.
Sokan nem hitték, hogy képes lesz régi önmagára emlékeztetni, Felix Magath (57), a Schalke vezetőedzője azonban bízott benne, s azonnal lecsapott rá. S bár a játékos nyolc bajnokin még csak egyszer talált a kapuba, - Magath csodálattal beszél róla. - Tisztában vagyok vele, hogy mire képes Raúl. Kivételes játékos, aki nagy segítség a csapatnak. Olyan futballista, aki nemcsak a góllövésre koncentrál, hanem másokat is helyzetbe hoz - nyilatkozta Magath.